อมตะกำไรกระฉูดไฟเขียวเวียดนาม2
อมตะ คอร์ปอเรชัน ขาขึ้น กำไรปี 2554 พุ่ง 34% ปีนี้รัฐบาลเวียดนามยังไฟเขียวให้พัฒนานิคมแห่งที่ 2 เพิ่มยอดขายที่เป็น 3,000 ไร่
21 ก.พ. 2555

อมตะ คอร์ปอเรชัน ขาขึ้น กำไรปี 2554 พุ่ง 34% ปีนี้รัฐบาลเวียดนามยังไฟเขียวให้พัฒนานิคมแห่งที่ 2 เพิ่มยอดขายที่เป็น 3,000 ไร่
บริษัท อมตะ คอร์ปอเรชัน หรือ AMATA แจ้งผลการดำเนินงานปี 2554 มีกำไรสุทธิของบริษัทและรวมของบริษัทย่อย 932 ล้านบาท เพิ่มขึ้น 34% เมื่อเทียบกับปี 2553 
บริษัทมีรายได้จากการขายที่ดิน จำนวน 2,416 ล้านบาท เพิ่มขึ้น 25% เทียบกับปี 2553 โดยมียอดขายที่ดินในนิคม 1,556 ไร่ ตามเป้าหมาย นายวิบูลย์ กรมดิษฐ์ ประธานเจ้าหน้าที่ฝ่ายปฏิบัติการ AMATA เพิ่มเป้าหมายยอดขายที่ดินปี 2555 เป็น 3,000 ไร่ จากเดิมเกิน 2,000 ไร่ 
นางสมหทัย พานิชชีวะ ประธาน เจ้าหน้าที่ฝ่ายพัฒนาธุรกิจ AMATA เปิดเผยว่า ได้รับการอนุมัติจากรัฐบาลของประเทศเวียดนามให้เข้าดำเนินการพัฒนาพื้นที่เพื่อจัดตั้งนิคมอุตสาหกรรมแห่งที่ 2 ภายใต้ชื่อโครงการ “อมตะเอ็กซ์เพลสซิตี้” บนพื้นที่จำนวน 9,375 ไร่ ในจังหวัดดองไน ใกล้นครโฮจิมินห์ซิตี ซึ่งอยู่ห่างจากนิคมอุตสาหกรรมอมตะซิตี (เบียนหัว) เพียง 10 กิโลเมตร 
โดยแบ่งพื้นที่การพัฒนาของ 2 บริษัทหลัก ได้แก่ บริษัท อมตะ คอร์ปอเรชัน ดำเนินการพัฒนาพื้นที่ประมาณ 5,000 ไร่ เพื่อพัฒนาเป็นที่อยู่อาศัยและบริการด้านต่างๆ และบริษัท อมตะ (เวียดนาม) จอยท์ สต๊อก คอมพานี พัฒนาพื้นที่ จำนวน 4,375 ไร่ เพื่อรองรับภาคอุตสาหกรรม โดยเฉพาะอุตสาห กรรมไฮเทค ซึ่งมั่นใจว่าหลังจากการพัฒนาพื้นที่แล้วเสร็จจะมีทุนต่างชาติเข้ามามากขึ้น คาดว่าการพัฒนาระยะแรกจะแล้วเสร็จในปี 2558